กองอสังหาฯกำไร2.1พันล.
19กองปีนี้ชนะทั้งอุตสาหกรรมปีก่อน&#8216;ตรีนิตี้&#8217;จ่อเพิ่มทุน694ล้านมิ.ย.นี้
21 พ.ค. 2556

19กองปีนี้ชนะทั้งอุตสาหกรรมปีก่อน‘ตรีนิตี้’จ่อเพิ่มทุน694ล้านมิ.ย.นี้
19 กองทุนอสังหาฯ กำไร 2,172 ล้านบาท ทิ้งห่างงวดปีก่อนฉลุย “ตรีนิตี้” จ่อเพิ่มทุนเดือน มิ.ย.
ตลาดหลักทรัพย์แห่งประเทศไทย (ตลท.) เปิดเผยว่า กองทุนรวมอสังหาริมทรัพย์ จำนวน 19 กอง จาก 41 กองในไตรมาสแรก แจ้งผลดำเนินงานสิ้นสุดวันที่ 31 มี.ค. 2556 มีกำไรสุทธิ 2,172 ล้านบาท เพิ่มขึ้นจากช่วงเดียวกันของปี 2555 กองทุนทั้งระบบจำนวน 40 กอง มีกำไรสุทธิ 1,514 ล้านบาท
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บลจ.ฟินันซ่า ในฐานะบริษัทจัดการของกองทุนรวมอสังหาริมทรัพย์ ตรีนิตี้ (TNPF) มีมติให้จ่ายเงินปันผลในอัตรา 0.190 บาท จากผลดำเนินงานวันที่ 1 ม.ค.31 มี.ค. 2556 โดยกำหนดปิดสมุดทะเบียนพักการโอนหน่วยลงทุนเพื่อสิทธิการรับเงินปันผลในวันที่ 29 พ.ค. 2556 และจ่ายเงินในวันที่ 12 มิ.ย. 2556 โดยปีนี้ปันผลสูงกว่าปีก่อน 2.63%
ทั้งนี้เมื่อเทียบกับช่วงเดียวกันของปีก่อน ซึ่งจ่ายปันผลหน่วยลงทุนละ 0.187 บาท ถือว่าปีนี้จ่ายปันผลมากกว่า 2.63%
กองทุน เป็นกองทุนรวมอสังหาริมทรัพย์ ประเภทกองทุนปิด และไม่กำหนดอายุโครงการ มีมูลค่าโครงการเริ่มแรกคือ 710 ล้านบาท มีนโยบายจ่ายเงินปันผลอย่างน้อยปีละ 1 ครั้ง โดยกองทุนรวมอสังหาริมทรัพย์ตรีนิตี้ (TNPF) ลงทุนแบบมีกรรมสิทธิ์ในโรงแรมโกลว์ ตรีนิตี้ สีลม และพื้นที่ค้าปลีกในอาคารตรีนิตี้มอลล์ 1 ซอยละลายทรัพย์โดยทรัพย์สินทั้งหมดตั้งอยู่ใจกลางสีลมสาทรใกล้สถานีรถไฟฟ้าช่องนนทรี ในช่วง 12 เดือนที่ผ่านมา จ่ายเงินปันผล 0.6555 บาทต่อหน่วย เมื่อเทียบกับราคาซื้อขายในตลาดหลักทรัพย์ ณ วันที่ 14 พ.ค. 2556 ที่ 9.60 บาทต่อหน่วย คิดเป็นอัตราผลตอบแทนจากเงินปันผล 6.83% ต่อปีและตั้งแต่จัดตั้งกองทุนเมื่อ 23 ก.พ.2554 กองทุนจ่ายเงินปันผลแล้วรวม 1.49 บาทต่อหน่วย
บลจ.ฟินันซ่า คาดว่า รายได้จะเติบโตขึ้นอีกในปีนี้ โดยคาดการณ์จากจำนวนผู้เข้าพักในส่วนของโรงแรมในไตรมาสแรกปี 2556 ที่เพิ่มขึ้น 24% และมีอัตราการเข้าพักสูงถึง 80-90% มาตลอด อีกทั้งกองทุนมีแผนเพิ่มทุนประมาณเดือน มิ.ย. 2556 อีก 694 ล้านบาท ทำให้ขนาดเพิ่มเป็น 1,404 ล้านบาท จะดึงดูดลูกค้าสถาบันและเพิ่มสภาพคล่องซื้อขาย
สำหรับกองทุนอสังหาริมทรัพย์ขนาดใหญ่ 5 อันดับแรก พบว่า กองทุนรวมอสังหาริมทรัพย์สิทธิการเช่าอสังหาริมทรัพย์ CPN รีเทล โกรท (CPNRF) ผลงานลดลงจากรายการขาดทุนสุทธิที่ยังไม่เกิดขึ้นจากเงินลงทุน 368.55 ล้านบาท จากช่วงเดียวกันของปีก่อนมีกำไร 5.05 ล้านบาท เนื่องจากศูนย์การค้าเซ็นทรัลพลาซา พระราม 2 ปรับปรุงพื้นที่บางส่วน ทำให้มูลค่าทรัพย์สินลดลงจากราคาประเมิน ขณะที่กองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ราคาประเมินลดลง รวมถึงงวดปีก่อนมีรายได้ชดเชยจากบริษัทประกันกรณีธุรกิจหยุดชะงัก